
Pakalpojuma pamatojums un atbilstība normatīvajiem aktiem
Rīgas valstspilsētas pašvaldības Pilsētas attīstības departaments (turpmāk – Pasūtītājs) veic Publiskās ārtelpas vadlīniju un dažādu teritoriju konceptplānu izstrādi, kā arī sadarbībā ar citām pašvaldības struktūrvienībām īsteno dažādus publiskās ārtelpas labiekārtošanas projektus. Lai izstrādātu detalizētus publiskās ārtelpas daļu (ielu, apstādījumu, norāžu, ārtelpas mēbeļu u.c.) tipveida risinājumus, publiskās ārtelpas koncepcijas, labiekārtojuma izvietojuma shēmas un projektus, kā arī esošu pilsētvides elementu kartējumus un vizuālās komunikācijas materiālus, jāpiesaista tāmēšanas pakalpojumu sniedzējus.

Darba mērķis
	Pasūtītāja mērķis ir noslēgt līgumus ar pieredzējušu, augsti kvalificētu Piegādātāju, kurš var pēc Pasūtītāja pieprasījuma sniegt tāmēšanas pakalpojumus un konsultācijas savā profesionālajā jomā (turpmāk — Pakalpojums).

Darba uzdevumi
 Balstoties izstrādātās priekšizpētēs, koncepcijās, skicēs un būvprojektos, sagatavot publiskās ārtelpas un infrastruktūras attīstības projektos, kas var ietvert arī inženiertīklu pārbūvi, plānoto būvdarbu apjomu un izmaksu aplēses, lai nodrošinātu iepirkumu paredzamās līgumcenas noteikšanu, iepirkuma procedūras dokumentu sagatavošanu, finanšu resursu un citu resursu plānošanu, projektu ekonomiskās efektivitātes izvērtēšanu, ievērojot Ministru kabineta 2017. gada 3. maija noteikumus Nr. 330 „Noteikumi par Latvijas būvnormatīvu LBN 501-15 „Būvizmaksu noteikšanas kārtība”” un citus normatīvos aktus.
 Sniegt konsultācijas par būvdarbu apjomu un izmaksu aprēķiniem dažādos projektos.

Pakalpojumu sniegšanas kārtība un termiņi
 Pakalpojumi sniedzami periodiski, pēc Pasūtītāja pieprasījuma. Izpildītājs uzsāk darba izpildi pēc Pasūtītāja darba uzdevuma saņemšanas e-pasta formātā.
 Pasūtītājs darba uzdevumā norāda Izpildītājam nepieciešamo pamatinformāciju darba veikšanai un tam pievieno izmantojamās datnes.
 Pēc katra darba uzdevuma saņemšanas Izpildītājs 2 (divu) darba dienu laikā informē Pasūtītāju par darba izpildei nepieciešamo laiku. Darba izpilde jāuzsāk ne vēlāk kā 2 (divu) nedēļu laikā pēc Pasūtītāja uzdevuma saņemšanas.
 Par katra darba izpildes termiņu Pasūtītājs un Izpildītājs vienojas atsevišķi, to fiksējot savstarpējā e-pasta sarakstē.
 Darba izpildes laikā Izpildītājs vismaz 1 (vienu) reizi saskaņo iespējamos risinājumus ar Pasūtītāju.
 Izpildītājs paveiktos darbus nodod digitālā formātā, nosūtot tos uz Pasūtītāja e-pasta adresi.
 Par konsultāciju sniegšanas laiku Pasūtītājs un Izpildītājs vienojas mutiski vai e-pasta sarakstē.
 Aptuvenais pakalpojumu sniegšanai nepieciešamais laiks – 8 (astoņas) līdz 20 (divdesmit) stundas mēnesī.
